আজ থেকে মাত্র কিছুদিন আগেও অনেকেই মনে করতেন লিনাক্স শুধুমাত্র কম্পিউটার এক্সপার্টদের জন্য। কিন্তু বর্তমান সময়ে ব্যবহার বান্ধব বিভিন্ন চেহারার লিনাক্স এ ধারনা পালটে দিয়েছে অনেকখানি। লিনাক্স ব্যবহারকারীদের সংখ্যা তাই দিন দিন বেড়েই চলছে। এছাড়া অনেক কম্পিউটার ব্যবহারকারীই নিজের অপারেটিং সিস্টেমকে মাতৃভাষায় দেখতে চান। সেই স্বপ্নটিও পূরণ হয়েছে লিনাক্স থাকার ফলে। এছাড়া বিশ্বের বেশ কয়েকটি বড় বড় কম্পিউটার নির্মাতা প্রতিষ্ঠান বিভিন্ন সময় লিনাক্স ইনস্টল করা কম্পিউটার বাজারে ছাড়ার কথা জানিয়েছে যা খুবই ইতিবাচক। সব মিলিয়ে বলা যায়, ওপেন সোর্সের পতাকাবাহী লিনাক্স বেশ ভালোভাবেই এগিয়ে চলেছে।